CELEX: 32022D0865
Language: el
Date: 2022-05-24 00:00:00
Title: Εκτελεστική απόφαση (ΕΕ) 2022/865 του Συμβουλίου της 24ης Μαΐου 2022 με την οποία επιτρέπεται στην Τσεχική Δημοκρατία να εισαγάγει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

2.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 151/66
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/865 ΤΟΥ ΣΥΜΒΟΥΛΙΟΥ
         της 24ης Μαΐου 2022
         με την οποία επιτρέπεται στην Τσεχική Δημοκρατία να εισαγάγει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Το άρθρο 287 σημείο 7 της οδηγίας 2006/112/ΕΚ επιτρέπει στην Τσεχική Δημοκρατία (Τσεχική Δημοκρατία) να απαλλάσσει από τον φόρο προστιθέμενης αξίας («ΦΠΑ») τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 35 000 EUR σε εθνικό νόμισμα, με βάση τον συντελεστή μετατροπής που ίσχυε κατά την ημέρα προσχώρησής της.
                  
               
                     (2)
                  
                  
                     Με επιστολή που πρωτοκολλήθηκε στην Επιτροπή στις 23 Νοεμβρίου 2021, η Τσεχική Δημοκρατία ζήτησε την άδεια να εισαγάγει ειδικό μέτρο παρέκκλισης από το άρθρο 287 σημείο 7 της οδηγίας 2006/112/ΕΚ, και, ως εκ τούτου, να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών είναι το πολύ ίσος με την αντίστοιχη αξία στο εθνικό νόμισμα των 85 000 EUR με βάση το συντελεστή μετατροπής που ίσχυε την ημέρα της προσχώρησής της («το ειδικό μέτρο»). Το εν λόγω ειδικό μέτρο θα εφαρμοστεί έως τις 31 Δεκεμβρίου 2024, ημερομηνία έως την οποία τα κράτη μέλη οφείλουν να μεταφέρουν στο εθνικό τους δίκαιο την οδηγία (ΕΕ) 2020/285 του Συμβουλίου (2). Από την εν λόγω οδηγία προκύπτει ότι, από την 1η Ιανουαρίου 2025, θα επιτρέπεται στα κράτη μέλη να απαλλάσσουν από τον ΦΠΑ τις παραδόσεις αγαθών και τις παροχές υπηρεσιών που πραγματοποιούνται από υποκείμενους στον φόρο των οποίων ο ετήσιος κύκλος εργασιών σε ένα ορισμένο κράτος μέλος δεν υπερβαίνει το όριο των 85 000 EUR ή το αντίστοιχο ποσό σε εθνικό νόμισμα.
                  
               
                     (3)
                  
                  
                     Δυνάμει του άρθρου 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή διαβίβασε το αίτημα της Τσεχικής Δημοκρατίας στα άλλα κράτη μέλη με επιστολή της 16ης Δεκεμβρίου 2021. Με επιστολή της 20ής Δεκεμβρίου 2021, η Επιτροπή ενημέρωσε την Τσεχική Δημοκρατία ότι διέθετε όλες τις απαραίτητες πληροφορίες για την αξιολόγηση του αιτήματος.
                  
               
                     (4)
                  
                  
                     Το ειδικό μέτρο συνάδει με την οδηγία (ΕΕ) 2020/285, η οποία αποσκοπεί στη μείωση του κόστους συμμόρφωσης των μικρών επιχειρήσεων και στην αποφυγή στρεβλώσεων του ανταγωνισμού στην εσωτερική αγορά.
                  
               
                     (5)
                  
                  
                     Το ειδικό μέτρο θα παραμείνει προαιρετικό για τους υποκείμενους στον φόρο, δεδομένου ότι δύνανται πάντοτε να επιλέξουν την υπαγωγή στο κανονικό καθεστώς ΦΠΑ δυνάμει του άρθρου 290 της οδηγίας 2006/112/ΕΚ.
                  
               
                     (6)
                  
                  
                     Βάσει των πληροφοριών που προσκόμισε η Τσεχική Δημοκρατία, το ειδικό μέτρο θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττει η Τσεχική Δημοκρατία στο στάδιο της τελικής κατανάλωσης.
                  
               
                     (7)
                  
                  
                     Μετά την έναρξη ισχύος του κανονισμού (ΕΕ, Ευρατόμ) 2021/769 του Συμβουλίου (3), η Τσεχική Δημοκρατία δεν θα προβεί σε υπολογισμό της αντισταθμιστικής αποζημίωσης όσον αφορά τις καταστάσεις του ιδίου πόρου που προέρχεται από τον ΦΠΑ για το οικονομικό έτος 2022 και εξής.
                  
               
                     (8)
                  
                  
                     Δεδομένου ότι η Τσεχική Δημοκρατία αναμένει ότι το ειδικό μέτρο θα επιφέρει μείωση των υποχρεώσεων ΦΠΑ και, ως εκ τούτου, μείωση του διοικητικού φόρτου και του κόστους συμμόρφωσης τόσο για τις μικρές επιχειρήσεις όσο και για τις φορολογικές αρχές, και δεδομένης της απουσίας σημαντικής επίπτωσης στα συνολικά έσοδα από τον ΦΠΑ, θα πρέπει να επιτραπεί στην Τσεχική Δημοκρατία να εισαγάγει το ειδικό μέτρο.
                  
               
                     (9)
                  
                  
                     Η εφαρμογή του ειδικού μέτρου θα πρέπει να ισχύει για περιορισμένο διάστημα. Το χρονικό διάστημα θα πρέπει να είναι επαρκές ώστε να επιτρέψει στην Επιτροπή να αξιολογήσει την αποτελεσματικότητα και την καταλληλότητα του ορίου. Επιπλέον, δυνάμει του άρθρου 3 παράγραφος 1 της οδηγίας (ΕΕ) 2020/285, τα κράτη μέλη πρέπει να θεσπίσουν και να δημοσιεύσουν, έως τις 31 Δεκεμβρίου 2024, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με το άρθρο 1 της εν λόγω οδηγίας, το οποίο τροποποιεί την οδηγία 2006/112/ΕΚ και θεσπίζει απλούστερους κανόνες στον τομέα του ΦΠΑ για τις μικρές επιχειρήσεις, και να εφαρμόσουν τις εν λόγω διατάξεις από την 1η Ιανουαρίου 2025. Συνεπώς, είναι σκόπιμο να επιτραπεί στην Τσεχική Δημοκρατία να εφαρμόσει το ειδικό μέτρο έως τις 31 Δεκεμβρίου 2024,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Κατά παρέκκλιση από το άρθρο 287 σημείο 7 της οδηγίας 2006/112/ΕΚ, επιτρέπεται στην Τσεχική Δημοκρατία να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών είναι το πολύ ίσος με την αντίστοιχη αξία στο εθνικό νόμισμα των 85 000 EUR με βάση το συντελεστή μετατροπής που ίσχυε την ημέρα της προσχώρησής της.
         
         
            Άρθρο 2
            Η παρούσα απόφαση παράγει αποτελέσματα από την ημερομηνία της κοινοποίησής της.
            Εφαρμόζεται έως τις 31 Δεκεμβρίου 2024.
         
         
            Άρθρο 3
            Η παρούσα απόφαση απευθύνεται στην Τσεχική Δημοκρατία.
         
         
            Βρυξέλλες, 24 Μαΐου 2022.
            
               
                  Για το Συμβούλιο
               
               
                  Ο Πρόεδρος
               
               B. LE MAIRE
            
         
         
            (1)  ΕΕ L 347 της 11.12.2006, σ. 1.
         
            (2)  Οδηγία (ΕΕ) 2020/285 του Συμβουλίου, της 18ης Φεβρουαρίου 2020, για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά το ειδικό καθεστώς για τις μικρές επιχειρήσεις και του κανονισμού (ΕΕ) αριθ. 904/2010 όσον αφορά τη διοικητική συνεργασία και την ανταλλαγή πληροφοριών με σκοπό την παρακολούθηση της ορθής εφαρμογής του ειδικού καθεστώτος για τις μικρές επιχειρήσεις (ΕΕ L 62 της 2.3.2020, σ. 13).
         
            (3)  Κανονισμός (ΕΕ, Ευρατόμ) 2021/769 του Συμβουλίου, της 30ής Απριλίου 2021, για την τροποποίηση του κανονισμού (ΕΟΚ, Ευρατόμ) αριθ. 1553/89 για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (ΕΕ L 165 της 11.5.2021, σ. 9).